Информатика дәуірі басталды......

 Елімізде ұлттық деңгейдегі ауқымды шаралар үздіксіз жалғасын табуда. Барлық үлкен шаралар білімнің түп қазығы - мектептен басталатыны бәрімізге аян. Презиндентіміз Қ.Тоқаев «Біздің бүгінгі басты бағытымыз –Жаңғыру жолы» деп атап өткен еді . 2020 жыл –Еріктілер жылы деп жарияланды. Ерікті болу – ол нағыз патриот болу, жаның таза,арың таза болу, елге тек жақсылық жасау деген сөз.Осы шара аясында менің 11 «В» сынып түлектерім жетім балалар үйіне барып қайырымдылық шарасын өткізді.Рухани жаңғыру бағдарламасының барлық бағыттары бойынша біздің білім ошағы да қалыспай көптеген іс-шараларды өз мектебіміздің акт залында өткізсе, қалалық, облыстық , тіпті он-лайн қашықтықтан өтетін барлық сайыстарға да ат салысты. Нәтижесі де жоқ емес.Шын мәнінде, ұлттық мұраларымызды, халқымыздың руханиятын жаңғырту - ұлы құбылыс. Ұлы Абайдың 175 жылдығы, Ата заңымыздың 25 жылдығы,Әл-Фараби атамыздың мерейтойы сияқты ірі шаралар тарихшы, әдебиет, тіл мамандарының әр сабағында көрініс тауып, арты үлкен жиын, дөңгелек үстел ,сыныптан тыс ашық сабақтарға ұласты.Мұғалім үшін, көздері мөлдіреп алдында отырған әрбір оқушы қымбат.Бесінші сыныптан алған оқушыларым биыл қанат қағып , алтын ұя мектептерімен қоштасты. Биылғы жылғы түлектер үшін бәрі өзгеше форматта өтті. 25 мамырда соғылатын соңғы қоңырау әлемді жайлаған эпидемияға байланысты 3 маусымда соғылды.Төртінші тоқсанды қашықтықтан оқып аяқтадық. Бұл да бір үлкен жаңғыру, серпіліс болды. Ұстаздар үшін оқу үдерісін қашықтықтан оқыту, сандық технология әлеміне терең бойлап, заманауи байланыс құралдарын меңгеруге тура келді.Сәуірдің 6-нан бастап әлемнің барлық оқушылары мен ұстаздары, ата-аналары компьютер, смартфон ұялы телефон т.б сол сияқты үйлерінде бар техника құралдарының алдына жайғасты.Оқыту процесінің ең маңызды негізгі құралы – ақпараттық ресурстар болды.Бұл да бір сынақ, әрі өздігіңнен біліміңді, біліктілігіңді көтеру, ізденіс болды. Теледидардан берілген тамаша телесабақтар әрі түсінікті, жалықтырмайтындай, қызықты өтті. Осы уақытқа дейін ғаламтор мүмкіндігін аз біліп, пайдаланбаған әріптестеріміз ғаламтор әлеміндегі ақпаратты жан-жақты талдап, жіктеп өз пәндеріне лайықтап қолдану дағдыларын қалыптастырды деген ойдамын.Өзіме келсем, 7- 11 сыныптарындағы орыс мектебіндегі қазақ тілінен сабақ беремін.Қашықтықтан оқыту мен үшін жаңа АКТ-ға негізделген ,оқушыларға өз бетімен оқып-үйренуге бағытталған жаңа технология іспетті. Әр сабаққа 7-10 минуттық презентация, BilimLand платформасындағы бейне сабақтар, youtubе каналынан түсіндірме сабақтар, Оpiq.kz, GoogleClassRoom, ZOOM мүмкіндіктерін пайдаланып, WhatsApp, Telegram мессенджерлері арқылы кері байланыс орнаттық.Өзімде 3-4 бейне сабақтарды Bandicam арқылы түсіріп үйрендім.

Осы ұстаздық еткен 17 жыл ішінде, білім саласында жаңа технологиялар жыл сайын жаңарып, өзгеріске ұшырап, оған жаңа ғасыр мұғалімдеріне қайта-қайта курстар ұйымдастырылып жатты. Бұл еліміздің 2017жылы қабылданған «Цифрлық Қазақстан» мемлекеттік бағдарламасындағы орта білім беруде сандық сауаттылықты арттыру міндетінің іске асуы деп түсінемін.

Әрбір ұстаз үшін өз жетістіктерінен гөрі, шәкірттерінің жетістіктері үнемі алға жетелеп,бойыңа қуат беріп, абыройыңды арттырады.Сол үшін де уақытпен есептеспей,мектептің абыройын, оқушының дарынын,шығармашылық қабілетін ашу жолында талмай еңбек ететін ұстаздар жетерлік.Биыл қанат қаққан менің түлектерім Н.Марабаев атындағы №7
 мектеп-лицейін 98% сапамен аяқтағанын мақтанышпен айтқым келеді. Лицейдің барлық оқу-тәрбие ісіне белсене ат салысқан менің шәкірттерімнің алған кішкентай болса да әрбір жетістігіне қуанып, әрдайым мадақтап отыру мектеп басшылығының да қамқорлығының нәтижесі.Сыныбымда 22 оқушы.

Оқу жылы басында өткен 9-11 сынып оқушылары арасындағы жалпы білім беретін пәндер бойынша республикалық  олимпиаданың облыстық, қалалық  кезеңіне сыныбымнан  12 оқушым қатысып, оның 8-і жүлделі орындарға ие болды. Нәтижесінде, екі оқушым Тлеугалиева Ж, Пак А. КБТУ –нің білім грантының 100% иегері болды. Жыл бойы математика пәнінен ғылыми жұмыспен айналысқан Тищенко К, Сарбитова А аймақаралық «Ғылыми баттл» /Татарстан/ жобасында 3-орын иегерлері атанды. Жаратылыстану-математика циклы пәндері бойынша Президенттік олимпиаданың қалалық, облыстық кезеңдерінен 1-орын алған оқушым Тарасова Дана Қарағандыда өткен республикалық кезеңінде 4-орынды иеленді. Сыныбымның екі оқушысы «Алтын белгі» иегері Нехитрова М,Султанова А, ал Тарасова Д Үздік аттестат иегері атанды. Жағажай волейболына 7-сыныптан қатысқан Шингисова Дана республикалық деңгейдегі барлық турнирлерде жүлделі 2,3-орындарды иеленді. Осы оқушыларымды үнемі қолдап, мектептің өміріне де белсене ат салысқан менің ата-аналарыма алғысым шексіз. Ата-ана –мұғалім - оқушы одақтастық үштігі бірлесіп, жетістік жолында ынтымақтастық қарым-қатынаста жұмыстандық. Енді осы оқушыларым алған білімдерін ара қарай шыңдап, еліміздің дамуына, гүлденуіне жұмсайтынына сенемін. Біреудің баласына, өз баласынан да уақытты көп бөлетін, нағыз өз ісінің шеберлері біздің лицейде жетерлік.Мұғалім үшін оқушысының амандығы, «Апай , Сізге рахмет» - деген сөзінен артық алғыс жоқ ...

Осы орайда өзіміз қызмет жасайтын мектеп ұжымындағы өз ісіне берілген, жаңалықты жатсынбай қабылдайтын, шәкіртінің жанына нұр құйып, өмірде өзі де бақытты болып, өзгелерді де бақытқа жеткізсем деп жүретін барша әріптестеріме, яғни  ұстаздар қауымына шығармашылық шабыт пен толағай табыс тілемекпін . 2020 жылдың түлектері - жаңа ғасыр қарлығаштары! Қарлығаштарымның қанаты талмасын! Уақыт талабы жоғары, қалыс қалмайық.